Veiðin að taka við sér eftir hrygningarstopp Netabáturinn Bárður SH hefur í þrígang landað á Arnarstapa eftir að hrygningarstoppinu lauk . Hefur aflinn verið mjög góður , eða 45 tonn . Á sunnudag tvílandaði Bárður fyrst ellefu tonnum sem fengust í þrjár trossur , en fór svo aftur út til að draga þrjár síðustu trossurnar og landaði rúmlega níu tonnum í seinni ferðinni . Þrír línubátar hafa róið frá Arnarstapa í þessum mánuði og hafa þeir landað 16 tonnum . Sjö handfærabátar hafa landað 6,6 tonnum og mest hefur Bjarni Jó náð 1,1 tonni í róðri . Guðmundur Ívarsson hafnarvörður segir að mikið hefur verið um sunnanáttir í vetur og í mars var engum afla landað og ekki landað aftur fyrr en 8. apríl þegar netabáturinn Bárður landaði tvisvar . Guðmundur segir aðspurður um handafæraveiðar að það hafi verið mjög léleg veiði og hefur ótíð spilað þar mikið inn í þar sem bátarnir hafa ekki getað athafnað sig . Kveðst Guðmundur vona að veðráttan fari að skána . Strandveiðar mega hefjast mánudaginn 4. maí . Vanalega þegar strandveiðar standa yfir er fjöldi handfærabáta gerður út frá Arnarstapa þaðan sem stutt er í fengsæl mið .